es gl gl gl fr gl gl fr gl gl en gl gl gl gl gl gl gl fi gl gl pt gl en gl es sv ca es pt br fr gl pt gl lt gl ca en eu en it gl gl gl it en gl gl gl io es gl es pt gl gl gl gl gl pt gl gl en gl sv en sv fr de de gl gl gl gl gl gl gl es gl es ca gl gl gl gl gl gl gl gl gl pt gl pt en ca gl gl pt
Vieiros: Galiza Hoxe - Retíranlle o 'González Garcés' a Eduardo Estévez
Sábado, 01 de outubro de 2022
UN BLOG É UN LIBRO?
Xavier Lama, en quen recae agora o premio, impugnou o fallo do xurado por considerar que a obra gañadora xa fora publicada en enconstrucion.blogspot.com.
Tags: blogs eduardo estevez poesia premio gonzalez garces xavier lama
O 27 de maio Eduardo Estévez gañou o premio de poesía González Garcés, que convoca cada dous anos a Deputación da Coruña. Ese mesmo día nunha entrevista en Vieiros recoñecía que o libro comezara a escribirse no blog enconstrución, onde aínda se poden atopar os traballos previos, o work in progress da obra, ""o obxectivo era amosar en directo a evolución do libro, o proceso creativo, que a xente fose lendo os poemas e participase coa súa opinión", dicía daquela Estévez. Con todo, o autor deixaba claro que "no blog está apenas unha parte pequena do poemario e do proceso, porque deixei de escribir nel nun momento dado, cando comecei a pensar na posibilidade de publicar o libro".
Porén, o finalista do premio, Xavier Lama, impugnou o fallo do xurado por considerar que a publicación previa que Estévez fixera neste blog supuña o incumprimento de dous dos puntos das bases: o carácter inédito das obras presentadas ("obras inéditas e non premiadas con anterioridade", base primeira) e o anonimato dos autores (base terceira). Tres meses despois o xurado do premio, formado por Manuel Álvarez Torneiro, Manuel Fernández, Gonzalo Navaza, Luz Pozo Garza e Medos Romero, ademais da responsábel da área de Cultura da Deputación, Caridad González, e do propio presidente do ente provincial, Salvador Fernández Moreda, aceptou a impugnación de Lama por catro votos contra un.
No texto da impugnación, Xavier Lama denunciaba que "o texto do poemario premiado titulado 'Construccións' está nun blog de Internet desde o ano 2006". O xurado, na súa acta, salienta que "unha grande parte da devandita obra estivo publicitada en formato de edición electrónica e recibiu numerosas visitas e lecturas públicas coa agravante de figurar expresamente vencellada ó nome real do seu autor, durante un longo periodo temporal, feito que o propio autor recoñeceu en declaracións públicas".
Eduardo Estévez queda, polo tanto, desposuído do premio, que recae no propio Xavier Lama, que leva os 6.500 euros do premio, e verá publicada a súa obra, Cabalos do Alén. Estévez anuncia que non recorrerá a decisión, malia a considerarse no seu dereito a interpoñer un recurso contencioso-administrativo perante o TSXG contra a resolución da Deputación. Así mesmo considera que "a actuación do señor Xavier Lama só pretende obter nos despachos o que en boa lide literaria non lle fora concedido". Eduardo Estévez presentou alegacións á impugnación, baseadas no argumento de que non se pode considerar que a súa obra fora publicada previamente, en ningún caso como obra completa, posque que no blog "é posíbel consultar borradores de algúns dos textos que compoñen a obra, pero non todos os textos nin as súas versións finais".
Ademais, Estévez aclara que "a publicación do proceso de produción abandonouse o 1 de maio de 2006. Un mes despois (o 13 de xuño) déixase constancia dun período de reflexión sobre os textos e, posteriormente (o 25 de agosto), infórmase de que a obra sufríu moitas correccións". Eduardo Estévez parece ter unha maldición con este premio, no que antes desta ocasión quedara finalista dúas veces, a primeira en 1997 con Só paxaros saíron desta boca.
Apoio de Fran Alonso, Miro Villar e Fernán Vello
Estévez apoiou as súas alegacións en tres informes técnicos remitidos por Fran Alonso, Miguel-Anxo Fernán-Vello e Miro Villar. Fran Alonso afirma que "en ningún caso pode entenderse o blog 'En construción' como un libro dixital. En primeiro lugar, un blog non responde ao que desde o punto de vista profesional os editores entendemos por 'edición dixital'". Pola súa banda, Fernán Vello considera que ao non incluír as bases "xunto á denominación "obras inéditas", as especificacións "na súa totalidade" ou "no seu conxunto", enténdese que a obra presentada puidera permitir a inclusión de textos poéticos parciais anteriormente "recitados" en público ou mesmo, como é o caso, reproducidos, parcialmente, através dun formato electrónico en Internet".
Finalmente, Miro Villar conclúe que "só recibe consideración de obra édita aquela que posúe o seu correspondente rexistro", polo que os poemas publicados por Estévez no seu blog non incumprirían as bases. Ademais, puntualiza que "as versións anteriores á edición definitiva ou testamentaria por parte do autor teñen a consideración de material de traballo para a crítica textual, mais en ningún caso se chegan a considerar como textos definitivos do autor".
Dende a área de Cultura da Deputación, asúmese a "boa fe", tanto de Eduardo Estévez, como de Xavier Lama, como dos membros do xurado, que descoñecían a existencia do blog no momento en que concederon o premio. Así mesmo, consideran que con isto se abre "un debate necesario" e que as súas consecuencias van ser positivas "vainos facer reflexionar sobre os novos soportes de publicación e vaino obrigar a actualizar as bases dos concursos literarios". Ademais, subliñan que a obra de Xavier Lama que finalmente levará o premio "ten unha calidade literaria contrastada", e que por iso foi considerado "finalista" polo xurado.
É preciso que te rexistres para poder participar en Vieiros. Desde a páxina de entrada podes crear o teu Vieiros.
Se xa tes o teu nome en Vieiros, podes acceder dende aquí:
Regresa o Culturgal Edición xeral
Independencia, creatividade e esplendor Edición xeral
Un país normal Edición xeral
Opinión, Columnas, Galerías, Últimas, Escáneres, Anteriores, FAQ, Buscador
Máis Alá, Fwwwrando, Galego.org, GZ-Deportiva, Canal Verde, Lusofonía, Irimia, Cartafol, Murguía
Chat, Foros, Chatrevistas, Postais, Conversas, Open Vieiros
Barcelona, Bos Aires, Euskadi, Venezuela, Irlanda
Día das Letras, Creación, Informativos, Dossiers, XGN07, 1 de abril
RSS | Que é Vieiros? | Que é o RSS? | Creative Commons | Publicidade | Director | O equipo | Contacto